‘Kenners’ sal besluit oor verdere Nkandla-opgraderingsPres. Jacob Zuma se privaat woning in Nkandla, KwaZulu-Natal Foto: @power987news, Twitter Minister Thulas Nxesi het geantwoord op ŉ vraag van Kenneth Mubu, DA-LP, oor wanneer sy departement opgraderings by Nkandla sal voltooi. Nxesi het benadruk dat verskeie verslae, insluitend dié van die spesiale ondersoekeenheid (SOE), bevind het dat veiligheidsmaatreëls by Nkandla steeds nie voldoende is nie. Nxesi het gesê daar sal ŉ evaluering gedoen word om te besluit watter opgraderings in die tweede fase gedoen moet word voordat dit met die minister van polisie bespreek sal word. Nxesi se antwoord het sterk kritiek van die opposisie uitgelok. Hy het gesê die regering word deur kenners se opinies gelei oor veiligheidsmaatreëls by alle amptelike geboue en dat dit hersien word wanneer nodig. Nathi Nhleko, minister van polisie, het verlede maand bevind dat Zuma nie enige geld hoef terug te betaal vir die opgraderings aan Nkandla nie. Hy het ook bevind dat daar nog opgraderings gedoen moet word. Nhleko se verslag dien tans voor ‘n ad hoc-komitee wat moet aanbeveel of die Nasionale Vergadering dit moet aanvaar.